钦定古今图书集成/明伦汇编/官常典/第602卷 > 吴惠
## 钦定古今图书集成/明伦汇编/官常典/第602卷 > 吴惠

按《苏州府志》：“惠字孟仁，吴县人。父以践更不胜，惠年
十七，代往役，知县杨隆奇之，遂游学为诸生。永乐癸
卯登贤书，宣德丁未第进士。初，洞庭未有登第者，自
惠始授行人。奉使占城，涉海七日，遇飓风几溺。同行
者仓皇，惠神色不变，为文祭祷，风涛顿息。使还，擢桂
林知府。时义宁峒蛮结湘苗为寇，台司议进兵讨之”，
惠谓“宜先招谕”，乃单骑亲抵其峒，开诚慰抚，蛮遂服。
后武冈州盗起，宣言推义宁峒主为帅，而峒蛮杨文
伯等畏惠，自出诉盗，计遂解。修仁、荔浦猺獞数剽掠，
道梗，惠召谕以威福，自是不为害。在桂林十年，升广
东参政。柳庆彝窥我间薄城兵适尽出，惟率门卒夜
斫其垒，获其渠百人，遂惊遁。洗氏女已字人，闻其暴，
不欲行，乃诡言造妖恶语。惠得其情，立决之。寻致仕
归。惠性慷慨，遇事敢为，前后章疏皆凿凿。官三十年，
田庐仍旧。家居惟饮酒赋诗，论著甚多，尤善行草。